Pa, dogters op kleinhoewe vir R20, iPhone aangevalArgieffoto: Lorraine Claasen Vyf mans het ŉ 77-jarige pa en sy twee tienerdogters Woensdagaand op ŉ kleinhoewe in Driefontein, in die Muldersdrift-omgewing aan die Wes-Rand, aangeval en aangerand en van ŉ iPhone en R20 beroof. Terry-Ann Coetzee, woordvoerder van die veiligheidsmaatskappy Drift Reaction cc, het Donderdag aan Maroela Media gesê beamptes van hul Iron Fist Squad honde-eenheid het hulle omstreeks 22:00 na die kleinhoewe gehaas, nadat melding op hul Drift Reaction Driefontein Road WhatsApp-groep gemaak is van skote wat in die omgewing afgevuur is. “Beamptes van die Iron Fist Squad was binne etlike minute eerste op die toneel. Toe hulle in die huis ingaan het twee meisies, onderskeidelik 14 en 16 jaar oud, na die beamptes gehardloop. Een van ons beamptes het gesê die verligting op hul gesigte toe die meisies hulle sien, is iets wat hy nooit sal vergeet nie,” het Coetzee gesê. Een van die beamptes het die meisies na buite geneem, terwyl die ander beampte in die huis in is, waar hy die meisies se bejaarde pa op die vloer aangetref het. “Die man was vasgebind en het ernstige hoofbeserings opgedoen. Hy het vir ŉ bietjie water gesmeek.” Die beampte het die man losgesny en bygestaan tot paramedici by die toneel opgedaag het. Daar is later vasgestel die slagoffers is onder meer met ŉ baksteen en gholfstok aangerand. Een van die meisies is ook met ŉ skerp voorwerp in die arm gesteek. “Volgens die slagoffers het hulle omstreeks 22:00 ŉ geraas by die voordeur gehoor. Die deur het oopgestaan, maar die veiligheidshek was toe en gesluit. Die mans het skote in die huis in gevuur, voordat hulle die hek oopgebreek en ingestorm het.” Die aanvallers het die man vasgebind en al drie mense aangerand en op kontant aangedring. “Die meisies en hul pa het aan die mans gesê daar is nie geld in die huis nie. Die verdagtes het selfs so ver gegaan en gesê hulle sal eers ophou om hulle te slaan as hulle ten minste R2 kry. Een van die meisies kon uiteindelik R20 opspoor, waarna die verdagtes op die vlug geslaan het.” Russel Meiring, woordvoerder van ER24, het gesê die twee dogters het ligte weefselbeserings opgedoen. “Die man het ŉ ernstige hoofbesering gehad. Hulle is op die toneel gestabiliseer en na Life Fourways geneem vir verdere behandeling,” het Meiring gesê. Na verneem word, is die meisies reeds ontslaan en die man is steeds in ŉ ernstige toestand in die hospitaal. Konst. Gloria Maswanganye, polisiewoordvoeder, het die voorval aan Maroela Media bevestig. Sy het gesê buiten die geld wat gesteel is, is ŉ iPhone ook gevat. Die Muldersdrift-polisie ondersoek ŉ saak van huisroof. Niemand is nog in verband met die voorval in hegtenis geneem nie. Die polisie het ŉ volskaalse soektog na die verdagtes van stapel gestuur. Jarques Treptow, eienaar van Drift Reaction, het inwoners gemaan om paraat en versigtig te wees. “Die omgewing gaan die afgelope jaar gebuk onder ŉ vlaag aanvalle waarin die aanvallers dieselfde modus operandi gebruik,” het hy aan Maroela Media gesê. “Hulle slaan veral toe op minder gegoede slagoffers wat blyplekke huur, omdat hulle weet die inwoners het nie noodwendig behoorlike sekuriteit nie. Hulle skiet en storm in die huis in en gryp enigiets wat hulle kan kry en vir ŉ paar rand verkoop, vermoedelik om dwelms te bekom. In die meeste gevalle is die goed wat gesteel word van min waarde en behels dit ou selfone, televisies en klere.” Treptow het gesê inwoners moet by gemeenskapsgroepe inskakel en veral by WhatsApp-groepe inskakel om dadelik enige verdagte omstandighede aan te meld. “Inwoners moet maar vroegskemer hul deure en vensters toe hou en gordyne toetrek. Moenie onder enige omstandighede uitgaan of deure of gordyne oopmaak as iets verdags buite aangaan nie. Die aanvallers skiet sommer deur ŉ deur of venster as hulle beweging opmerk. Ontbied dadelik hulp sodat opgeleide spanne ondersoek kan instel,” het hy gesê.